При спецакция на ГДБОП и прокуратурата са задържани 13 души, а четирима все още се издирват. В списъка за мокри поръчки са присъствали имената на двама прокурори от Спецпрокуратурата, отказвали да прекратяват дела срещу членове на престъпната група. Сред задържаните е синът на една от знаковите фигури в престъпния свят Йосиф Йосифов - Костинбродския.

Разследващите от ГДБОП влизат в следите на престъпната група в средата на миналата година, когато бандата прави агресивен опит да завземе територии от столичния пазар. Първоначално в два квартала - пребивали конкурентни дилъри, а след това карали малолетни да пласират дрогата. Преди два месеца службите получили сигнал, че се подготвят покушения. Групата имала списък с имената на „неудобни“ полицаи и магистрати, които разследвали някои от членовете на бандата. Сигналът е подаден от служител на СДВР, който забелязал, че го следят.

Иван Гешев, ръководител на Специализираната прокуратура: Според свидетелските показания се твърди, че има такъв списък или един набор от лица, които си вършат съвестно работата и не взимат пари и в резултат на това спрямо тях трябва да бъдат осъществени определени неблагоприятни последствия. Телесни повреди, включително и убийства.

От ГДБОП заявиха, че сред задържаните е обвиняем за убийството на надзирател преди 2 години, както и синът на Йоско Костинбротския, който веднъж вече е задържан за участие в банда за побои. Според прокуратурата той е имал ръководна функция. В хода на разследването са претърсени над 100 адреса.

Ивайло Спиридонов, директор на ГДБОП: На нас досега не ни се беше случвало, но въпросното задържане на основното ядро от групата стана на връх Шипка. Там се събраха от територията на цялата страна. Групата е изключително мобилна, изключително конспиративна. Действията бяха извършени с хирургична точност.

От МВР заявиха, че са осигурили специална защита на набелязаните магистрати.

Младен Маринов, главен секретар на МВР: Ще вземем абсолютно всички мерки, които ни позволява закона, за да защитим всеки един служител, всеки един магистрат, който вършейки си съвестно и по закон работата попада в такива списъци и срещу него се планират насилствени действия.

Иван Гешев, ръководител на Специализираната прокуратура: Няма да позволим абсолютно никаква форма на натиск. Ще бъдем безкомпромисни при констатиране на такива случаи.

От прокуратурата зявиха, че освен за разпространение на наркотици и трафик на хора ще бъдат повдигнати обвинения за подготовка на убийства и телесни повреди.

